Sklep I Up 644/2002
Datum: 2002-09-04T02:00:00.000+02:00
ecli: ECLI:SI:VSRS:2002:I.UP.644.2002
sodisce: Vrhovno sodišče
oddelek: Upravni oddelek
podrocje: UPRAVNI SPOR
institut: pravočasnost tožbe

## Jedro

Pravočasnost tožbe je procesna predpostavka, ki mora biti po ZUS podana za vsebinsko obravnavanje tožbe. Tožba je pravočasna, če je vložena v roku 30 dni od vročitve odločbe, ki se s tožbo izpodbija (1. odstavek 26. člena ZUS). Da v obravnavanem primeru tožba ni vložena v roku 30 dni od vročitve odločbe tožene stranke, izhaja iz podatkov spisov.

## Izrek

Pritožba se zavrne in se potrdi sklep Upravnega sodišča Republike Slovenije v Ljubljani, št. U 2127/2002-9 z dne 28.3.2002.

## Obrazložitev

Z izpodbijanim sklepom je sodišče prve stopnje na podlagi 2. točke 1. odstavka 34. člena Zakona o upravnem sporu (Uradni list RS, št. 50/97 in 70/2000, v nadaljevanju ZUS) kot prepozno zavrglo tožničino tožbo proti odločbi tožene stranke z dne 25.9.2000. V obrazložitvi izpodbijanega sklepa navaja, da je tožnica vložila tožbo dne 16.11.2000, po podatkih upravnih spisov pa je bila izpodbijana odločba tožene stranke dne 16.10.2000 vročena tožničinemu pooblaščencu. Po 1. odstavku 26. člena ZUS je treba tožbo vložiti v tridesetih dneh od vročitve upravnega akta. Tožbeni rok je v obravnavanem primeru začel teči 17.10.2000 in je potekel 15.11.2000. Iz podatkov pisemske ovojnice pa izhaja, da je tožnica tožbo priporočeno poslala dne 16.11.2000, kar je prepozno.

Tožnica v pritožbi zatrjuje, da je tožba pravočasna, ker naj bi bila oddana na pošto priporočeno dne 15.11.2000 in ne 16.11.2000, kot to zmotno navaja sodišče prve stopnje. Predlaga, da pritožbeno sodišče pritožbi ugodi in razveljavi izpodbijani sklep in zadevo vrne sodišču prve stopnje v novo odločanje.

Na pritožbo tožena stranka ni odgovorila.

Pritožba ni utemeljena.

Po presoji pritožbenega sodišča je sodišče prve stopnje utemeljeno zavrglo tožničino tožbo. Pravočasnost tožbe je procesna predpostavka, ki mora biti po ZUS podana za vsebinsko obravnavanje tožbe. Kot je pravilno navedlo sodišče prve stopnje, je rok za tožbo določen v 1. odstavku 26. člena ZUS in traja trideset dni od vročitve odločbe, ki se s tožbo izpodbija. Da je v obravnavanem primeru tožničina tožba prepozna, ker je vložena po preteku zakonskega tožbenega roka, je po presoji pritožbenega sodišča, sodišče prve stopnje pravilno ugotovilo iz podatkov poštne ovojnice in vročilnice o vročitvi izpodbijane odločbe, ki sta v spisih. Na pisemski ovojnici, ki je priložena tožbi, je namreč potrdilo pošte L., iz katerega izhaja, da je pošta pošiljko kot priporočeno sprejela dne 16.11.2000 ob 17. uri. Glede na takšno dokazilo in ker tožnica za svoj pritožbeni ugovor, da naj bi bila tožba vložena že dne 15.11.2000, ni predložila nobenega dokazila, ni mogoče šteti, da je tožba vložena pravočasno.

Glede na navedeno je pritožbeno sodišče na podlagi 73. člena, v zvezi z 68. členom ZUS pritožbo kot neutemeljeno zavrnilo in potrdilo izpodbijani sklep, saj niso podani razlogi, zaradi katerih se sodba lahko izpodbija, in ne razlogi, na katere mora paziti po uradni dolžnosti.